L-Assoċjazzjoni tal-Pulizija ta’ Malta laqgħet b’sodisfazzjon il-bidliet leġislattivi proposti mill-Gvern li qalet li se jagħtu drittijiet ġodda lill-membri tal-Korp tal-Pulizija u membri ta’ korpi dixxiplinati oħra, fosthom li jissieħbu f’union. Fi stqarrija l-MPA qalet fakkret li ilha mis-sena 2002 tiġġieled waħedha biex il-membri tal-Korp tal-Pulizija jingħataw dan id-dritt li jissieħbu f’Union. Sotniet li kienet l-unika vuċi fil-pajjiż li qabzet għad-drittijiet tal-Pulizija, u ġabet diversi kisbiet għalihom fosthom zidiet fl- allowances , titjib fil-kundizzjonijiet tax-xogħol inkluż tibdil fis-sistema tal-leave u sick leave, u zieda fil-ħlasijiet li jirċievu l-Pulizija għall- extra duty u tnaqqis tas-sigħat tax-xogħol. Il-Malta Police Association ressqet ukoll talbiet li għadhom pendenti fosthom dik li l-Pulizija jaħdmu ġimgħa ta’ 40 siegħa u jibbenefikaw minn tnaqqis fir-rati tat-taxxa tad-dħul. L-Assoċjazzjoni qalet li kienet tħabtet weħedha b’suċċess biex jiġi rikonoxxut id-dritt li l-membri tal-Korp tal-Pulizija jitħallsu għall- overtime li kien imur lura għall-1993. Żiedet li bħalissa qed tinnegozja mal-Gvern biex jiġi likwidat il-ħlas dovut lill-membri tagħha. L-MPA żiedet tgħid li mexxiet waħedha, kemm f’arbitraġġ kif ukoll fil-Qorti, proċeduri biex jiġi ssalvagwardjat dan id-dritt għall-ħlas tal-membri tagħha. “Dan kollu juri illi l-Assoċjazzjoni, li l-uffiċjali tagħha huma eletti mill-membri tal-Korp tal-Pulizija u li hi magħmula biss minn Pulizija u għall-Pulizija, hi fl-aħjar qagħda li tifhem in-natura u l-karattru speċjali tax-xogħol tal-Pulizija, u li tul is-snin uriet li dejjem poġġiet u se tkompli tpoġġi, l-ewwel u qabel kollox, l-interessi tal-membri tagħha,” saħqet l-MPA. Hija żiedet tgħid li hekk kif jidħlu fis-seħħ l-emendi proposti, peress li sal-lum huwa reat kontra d-dixxiplina illi membru tal-Korp tal-Pulizija jissieħeb ma’ union jew ikun f’assoċjazzjoni affiljata ma’ xi union, l-Assoċjazzjoni ser tkompli ssaħħaħ il-ħidma favur il-membri tal-Korp billi l-istess membri fi ħdanha jifformaw dik il-Union verament awtonoma li tkompli tħares u ssaħħaħ l-interessi tal-membri tagħha. L-Assoċjazzjoni tal-Pulizija ta’ Malta temmet tgħid li se tinforma b’dan l-iżvilupp lil European Council of Police Trade Unions (CESP) li miegħu l-Assoċjazzjoni tgawdi rikonoxximent  esklussiv fuq livell internazzjonali.